b'\n_START_ARTICLE_\nMotnja propadanja \xc4\x8debeljih dru\xc5\xbein\n_START_PARAGRAPH_\nMotnja propadanja \xc4\x8debeljih dru\xc5\xbein je nepojasnjeno izginevanje \xc4\x8debel delavk v dru\xc5\xbeinah medonosne \xc4\x8debele. Pri tem \xc4\x8debele za seboj pustijo matico, \xc4\x8debeljo zalego in tudi vso zalogo hrane. V panju ali v njegovi bli\xc5\xbeini v takih primerih ni mrtvih odraslih \xc4\x8debel. V splo\xc5\xa1ni rabi se izraz pojavlja tudi pri imenovanju raznoraznih drugih motenj v dru\xc5\xbeinah, vendar je pravilna raba le opisovanje nenadnega izginotja delavk.\n_START_SECTION_\nZgodovina\n_START_PARAGRAPH_\n\xc4\x8cebele so na podoben na\xc4\x8din izginjale \xc5\xbee od za\xc4\x8detkov \xc4\x8debelarstva naprej, pojav pa je nosil veliko razli\xc4\x8dnih imen, kot so izginjanje \xc4\x8debel, majska bolezen, jesensko propadanje ipd. Prvi\xc4\x8d je bil pojav znanstveno opisan leta 1869, konec leta 2006 pa so ga poimenovali z imenom motnja propadanja \xc4\x8debeljih dru\xc5\xbein (angle\xc5\xa1ko colony collapse disorder ali CCD). Uveljavitev imena je tesno povezana z drasti\xc4\x8dnim pove\xc4\x8danjem izginjanja medonosnih \xc4\x8debel iz panjev v Severni Ameriki. O podobnem porastu izginjanja \xc4\x8debel so nekoliko kasneje za\xc4\x8deli poro\xc4\x8dati tudi \xc4\x8debelarji iz Belgije, Francije, Nizozemske, Gr\xc4\x8dije, Italije, Portugalske in \xc5\xa0panije, v nekoliko manj\xc5\xa1em obsegu pa tudi \xc4\x8debelarji iz \xc5\xa0vice in Nem\xc4\x8dije V letu 2009 so s Severne Irske poro\xc4\x8dali o polovi\xc4\x8dnem upadu \xc5\xa1tevila \xc4\x8debeljih dru\xc5\xbein zaradi tega pojava._NEWLINE_Proti koncu 2010. let je te\xc5\xbeava izzvenela, pri \xc4\x8demer \xc5\xa1e vedno niso povsem jasni vzroki ne za pojav, ne za njegov konec.\n_START_SECTION_\nPesticidi\n_START_PARAGRAPH_\nIzsledki in situ \xc5\xa1tudije iz leta 2012 so dokazali, da so \xc4\x8debele, ki so bile izpostavljene majhnim dozam imidakloprida v koruznem sirupu, s katerim so bile hranjene, po 23 tednih izkazovale simptome motnje procadanje \xc4\x8debeljih dru\xc5\xbein. Raziskovalci so v \xc5\xa1tudijo zapisali, da obstaja velika verjetnost zakasnelega umiranja \xc4\x8debel, ki so bile hranjene s tak\xc5\xa1nim sirupom._NEWLINE_Raziskave iz leta 2013 so pokazale mo\xc5\xbenost vpliva neonikotinoidov, kot sta imidakloprid in klotianidin, na zmanj\xc5\xa1ano imunsko odpornost \xc4\x8debel proti virusom, kar bi prav tako lahko privedlo do tega, da \xc4\x8debele na poti do hrane pomrejo._NEWLINE_Marca 2013 sta bili objavljeni dve dodatni \xc5\xa1tudiji, v katerih je bilo dokazano, da izpostavljenost \xc4\x8debel neonikotinoidom vpliva na kratkoro\xc4\x8dni in dolgoro\xc4\x8dni spomin, kar bi lahko vplivalo na to, da \xc4\x8debele ne najdejo ve\xc4\x8d poti nazaj v panj.'